عقل و دانش اور تدبیر سیاست کے لحاظ سے عمرو بن العاصؓ کا شمار ان مخصوص اشخاص میں تھا جو سارے عرب میں مدبر مانے جاتے تھے ، ان کی اصابت رائے کا خود آنحضرت ﷺ نے ان الفاظ میں اعتراف فرمایا کہ تم اسلام میں صائب رائے کے آدمی ہو فاروقؓ اعظم جیسا مدبر کہتا تھا کہ عمرو بن العاصؓ حکومت کے لیے موزوں ہیں اور جب کسی خام کار اور ضعیف الرائے کو دیکھتے تو تعجب سے فرماتے کہ اس شخص اور عمرو بن العاصؓ کا خالق ایک ہے ، اسی تدبیر و شجاعت کی بنا پر آنحضرت ﷺ اکثر بڑی مہمیں انھی کے سپرد فرماتے تھے اور بعض مرتبہ ابوبکرؓ و عمرؓ جیسے جلیل القدر صحابہ پر امیر بناتے تھے ، جنگ صفین میں امیر معاویہؓ حضرت علیؓ کے مقابلہ میں سپر ڈالنا چاہتے تھے ، لیکن محض عمرو بن العاصؓ کی تدبیر نے دفعۃً ہوا کا رخ بدل دیا اور اس کے بعد جو کچھ ہوا ، وہ ان کی سیاست کا کرشمہ تھا ، ان کی زندگی کا ہر صفحہ تدبیر و سیاست سے لبریز ہے ، مغیرہ بن شعبہ تدبیر و سیاست میں ان کا جواب تھے ، اس لیے کبھی کبھی دونوں میں چشمک ہوجایا کرتی تھی ، امیر معاویہؓ نے ان کو مصر کی حکومت پر مامور کرنے کے بعد ان کے بیٹے عبد اللہ کو کوفہ کا والی مقرر کیا ، مغیرہ کو معلوم ہوا تو انھوں نے ا میر معاویہؓ سے کہا کہ ان دونوں باپ بیٹوں کو مصر اور کوفہ کا والی بنا کر تم نے اپنے کو شیروں کے جبڑے کے درمیان میں دیدیا ، امیر معاویہؓ نے بھی خطرہ محسوس کیا ، چنانچہ عبد اللہ کو معزول کرکے ان کی جگہ مغیرہ کو مقرر کیا ، عمرو بن العاصؓ کو اس کی خبر ہوئی تو انھوں نے امیر معاویہؓ سے کہا کہ تم نے ایسے شخص کو کوفہ کی حکومت سپرد کی ہے کہ اگر وہ خراج کھا جائے تو تم وصول بھی نہیں کرسکتے ، مغیرہ واقعی تنگ دست رہا کرتے تھے ، اس لیے امیر معاویہؓ کی سمجھ میں آگیا ، چنانچہ انھوں نے ان سے خراج کا عہدہ نکال کر صرف امامت کے فرائض باقی رکھے ، مغیرہؓ نے عمرو بن العاصؓ سے کہا کہ یہ تمھاری شکایت کا نتیجہ ہے ، انھوں نے کہا نہیں ؛بلکہ تمھاری شکایت کا جواب ہے ۔
Entity: جنگ صفین — Type: /event/military_conflict, /event